افغانستان له بنګله دېش او هند سره سیالیو ته لوبډلې اعلان کړې
د افغانستان کرکټ بورډ له بنګله دېش سره درې ۲۰ اوریزو او هند سره د ټسټ لوبو لپاره د لوبغاړو نومونه اعلان کړل.
د لوبغاړو د غوراوي د کمېټې مشر او نورو غړو یې د سه شنبې په ورځ (مۍ۲۹) په کابل کې دا لوبغاړي اعلان کړل. په لوبغاړو کې په لومړي ځل د ۱۹ کلنې لوبډلې دوه نوي ځوانان دروېش رسولي او وفادار ته هم ځای ورکړل شوی دی. درېش رسولي د جون په درېیمه له بنګله دېش سره د ۲۰ اورونو سیالیو ته او وفادار بیا د همدغې میاشتې په ۱۴ له هند سره د افغانستان د تاریخي ټسټ لوبې ته غوره کړل شوي دي. دروېش رسولي توپ وهونکی او وفادار تیز توپ اچونکی دي. په نورو لوبغاړو کې تر ډېره د ملي لوبډلې اوسنیو لوبغاړي شامل دي. په ټسټ کې راشد خان، مجیب الرحمن، ظاهر خان، حمزه هوتګ، سید شیرزاد او وفادار هم شامل دي. د غوراوي د کمېټې مشر نوروز منګل وویل چې دوی د لوبغاړو وروستیو لوبو، فزیکي حالت او د لوبډلې اړتیاو ته په کتو لوبغاړي غوره کړي دي. هغه وویل د ډېرو لوبغاړو په منځ کې د غوره لوبغاړو ټاکل یو ستونزمن کار دی. ښاغلي منګل هېله وښوده چې افغانستان به له بنګله دېش او هند سره ښې سیالۍ وکړي. د دواړو ۲۰ اورونو او ټسټ سیالیو کپتان اصغز ستانکزی دی.